তথ্যবিবরণী নম্বর: ৩৩১৪

**সাংবাদিকতায় অনেক সময় নিরপক্ষেতার কথা বলে দায়িত্ব এড়িয়ে যাওয়া হয়**

 **-- সমাজকল্যাণ মন্ত্রী**

চাঁদপুর, ১৭ ফাল্গুন (১ মার্চ):

বাংলাদেশ আওয়ামী লীগের যুগ্ম সাধারণ সম্পাদক ও সমজাকল্যাণ মন্ত্রী ডা. দীপু মনি বলেছেন, সাংবাদিকতায় অনেক সময় নিরপক্ষেতার কথা বলতে গিয়ে দায়িত্ব এড়িয়ে যাওয়া হয়। সবক্ষেত্রে নিরপেক্ষতা হয় না। কারণ হত্যা এবং হত্যাকারীর বিষয়ে অপরাধীর পক্ষ নেয়া যাবে না। তখন সাদাকে সাদা এবং কালোকে কালো বলতে হবে। এক্ষেত্রে আমরা যেন বস্তুনিষ্ঠতা বজায় রাখি। অন্যায়কে কখনো প্রশ্রয় দিব না।

মন্ত্রী আজ চাঁদপুর প্রেসক্লাব প্রাঙ্গণে প্রেসক্লাবের ২০২৪ সালের কার্যকরী কমিটির অভিষেক অনুষ্ঠানে প্রধান অতিথির বক্তব্যে এসব কথা বলেন।

মন্ত্রী বলেন, সত্যের পথ অনেক কষ্টের। যে কোনো পেশার লোকজনের জন্যই সত্যের পথে থাকা খুবই কঠিন। যুগ পরিবর্তন হচ্ছে, পেশাগত কাজে আমাদের পরিবর্তন আসছে। তাই যারা গণমাধ্যমে কাজ করছেন তাদেরকে প্রযুক্তির সাথে নিজেদেরকে দক্ষ করে তুলতে হবে। গণমাধ্যমে যেসব সমস্যা রয়েছে, সেগুলো নিশ্চয়ই তথ্য ও সম্প্রচার মন্ত্রণালয় অনুধাবন করবেন এবং তা সমাধান করবেন। তিনি বলেন, চাঁদপুরকে নিয়ে আমরা সকলে কাজ করতে চাই। আমিও যেন সততা, আন্তরিকতা ও নিষ্ঠার সাথে চাঁদপুরের জন্য কাজ করতে পারি, সকলের কাছে সেই প্রত্যাশা করছি।

অনুষ্ঠানে উদ্বোধকের বক্তব্য দেন তথ্য ও সম্প্রচার প্রতিমন্ত্রী মোহাম্মদ আলী আরাফাত।

চাঁদপুর প্রেসক্লাব সভাপতি শাহাদাত হোসেন শান্তের সভাপতিত্বে আরো বক্তব্য দেন জেলা প্রশাসকের পক্ষে অতিরিক্ত জেলা প্রশাসক বশির আহমেদ, পুলিশ সুপারের পক্ষে অতিরিক্ত পুলিশ সুপার সুদীপ্ত রায়, জেলা পরিষদ চেয়ারম্যান ওসমান গণি পাটওয়ারী ও চাঁদপুর পৌরসভার মেয়র মোঃ জিল্লুর রহমান।

চাঁদপুরের কৃতী সন্তান আন্তর্জাতিক খ্যাতি সম্পন্ন অণুজীববিজ্ঞানী ড. সেঁজুতি সাহা, ছয়বার জাতীয় চলচ্চিত্র পুরস্কারপ্রাপ্ত গীতিকার ও সাংবাদিক কবির বকুল এবং শিক্ষা প্রকৌশল অধিদপ্তরের প্রধান প্রকৌশলী মো. দেলোয়ার হোসেন মজমুদারকে অনুষ্ঠানে সংবর্ধনা দেয়া হয়।

#

জাকির/সায়েম/মোশারফ/সেলিম/২০২৪/২২৫০ ঘণ্টা

তথ্যবিবরণী নম্বর: ৩৩১৩

**সংস্কৃতির মধ্য দিয়ে আমাদের বেঁচে থাকতে হবে**

 **-- নৌপরিবহন প্রতিমন্ত্রী**

ঢাকা, ১৭ ফাল্গুন (১ মার্চ):

নৌপরিবহন প্রতিমন্ত্রী খালিদ মাহমুদ চৌধুরী বলেছেন, ভাওয়াইয়া গানের অন্যতম ছন্দ হাকাও গাড়ি এবং গাড়িয়াল ভাই। আগামী প্রজন্ম এসব গাড়ি বা গাড়িয়াল ভাইকে চিনতে পারবে না। ভাওয়াইয়া গানের বৃহৎ অংশ কুড়িগ্রাম অঞ্চলের হলেও বর্তমানে কুড়িগ্রামের ঐতিহ্য প্রকৃতি, নদী-নালা সেগুলো হারিয়ে যাচ্ছে। যোগাযোগ ব্যবস্থার অনেক উন্নতি হয়েছে। পৃথিবীর সাথে পুরোপুরি যুক্ত হয়ে গেছে। এখানকার বড় বড় নদী শুকিয়ে যাচ্ছে। মনের মধ্যে প্রেম আসছে না, ভাব আসছে না। ভাওয়াইয়া গানকে ধরে রাখতে হবে। এটা আমাদের সংস্কৃতির একটি পরিচয়। প্রধানমন্ত্রী শেখ হাসিনা সংস্কৃতি বান্ধব। বঙ্গবন্ধু শেখ মুজিবুর রহমান জাতীয় কবি কাজী নজরুল ইসলামকে দেশে নিয়ে এসেছিলেন। রবীন্দ্রনাথ কুষ্টিয়ায় না আসলে লালন সম্পর্কে জানতে পারতেন না। এতটা সমৃদ্ধ হতে পারতেন না-এটা রবীন্দ্রনাথের নিজের কথা।

প্রতিমন্ত্রী আজ ঢাকায় ইস্কাটনস্থ সুইড বাংলাদেশ মিলনায়তনে ‘ভাওয়াইয়া সংরক্ষণ ও গবেষণা পরিষদ’ আয়োজিত “ভালবাসি ভাওয়াইয়া গান” শীর্ষক সঙ্গীত সম্মেলনে প্রধান অতিথির বক্তৃতায় এসব কথা বলেন।

ভাওয়াইয়া গানের অন্যতম প্রাণপুরুষ বীর মুক্তিযোদ্ধা স্বাধীন বাংলা বেতার কেন্দ্রের কন্ঠশিল্পী বাবু রথীন্দ্রনাথ রায়কে সম্বর্ধনা দেয়া হয়। সুইড বাংলাদেশ এর মেন্টর জওয়াহেরুল ইসলাম মামুনের সভাপতিত্বে অনুষ্ঠানে অন্যান্যের মধ্যে বক্তব্য রাখেন বাংলাদেম সুপ্রিম কোর্টের হাইকোর্ট বিভাগের বিচারপতি মুহাম্মদ খুরশীদ আলম সরকার, ভূমি মন্ত্রণালয়ের অতিরিক্ত সচিব মোঃ কফিলউদ্দিন, ভাওয়াইয়া সংরক্ষণ ও গবেষণা পরিষদ এর সভাপতি এবং বাংলাদেশ টেলিভিশনের গীতিকার, সুরকার ও সঙ্গীত পরিচালক বকুল চন্দ্র মহন্ত এবং সংগঠনের সাধারণ সম্পাদক মোঃ এজানুর রহমান।

প্রতিমন্ত্রী বলেন, আমাদের মানব কাঠামোর উন্নয়নের জন্য সাহিত্য ও সংস্কৃতি চর্চা খুবই জরুরি। জাতির পিতা বঙ্গবন্ধু শেখ মুজিবুর রহমানের পরিবার একটি সাংস্কৃতিক ও ক্রীড়াবান্ধব পরিবার। প্রধানমন্ত্রী শেখ হাসিনার সরকার সংস্কৃতি বিকাশের লক্ষ্যে জেলায় জেলায় শিল্পকলা একাডেমি করেছে। উপজেলা পর্যায়ে শিল্পকলা একাডেমীর অবকাঠামো নির্মিত হচ্ছে।

#

জাহাঙ্গীর/সায়েম/মোশারফ/সেলিম/২০২৪/২২২০ ঘণ্টা

তথ্যবিবরণী নম্বর: ৩৩১২

**স্কাউটিং সুনাগরিক হিসেবে গড়ে ওঠার শিক্ষা দেয়**

 **-- মুক্তিযুদ্ধ বিষয়ক মন্ত্রী**

গাজীপুর, ১৭ ফাল্গুন (১ মার্চ):

মুক্তিযুদ্ধ বিষয়ক মন্ত্রী আ.ক.ম মোজাম্মেল হক বলেছেন, ‘জীবনে বড় হতে হলে কঠোর পরিশ্রম আর অনুশীলনের বিকল্প নেই। স্কাউটিংয়ের শিক্ষা ব্যক্তি, পরিবার ও সামাজিক জীবনে প্রতিফলন করা গেলে জাতীয় উন্নয়ন ত্বরান্বিত হবে। তিনি বলেন, স্কাউটিং একজন শিক্ষার্থীকে লেখাপড়ার পাশাপাশি সুনাগরিক হিসেবে গড়ে উঠতে হাতে কলমে শিক্ষা দেয়। স্কাউটিংকে দেশসেবা ও মানবিক কল্যাণে কাজে লাগাতে হবে।’

মন্ত্রী আজ গাজীপুরের বাহাদুরপুরে রোভার স্কাউট প্রশিক্ষণ কেন্দ্রে বাংলাদেশ স্কাউটস রোভার অঞ্চল আয়োজিত ‘সুবর্ণজয়ন্তী রোভার মুট-২০২৪’ এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

মন্ত্রী বলেন, বাংলাদেশ স্কাউটস তার যাত্রাকাল থেকেই মূল্যবোধের অবক্ষয় এবং শিশু-কিশোর ও তরুণ-যুবকদের শারীরিক মানসিক ও আধ্যাত্মিক উন্নয়নের মাধ্যমে সৎ, সুন্দর, আদর্শ ও চরিত্রবান নাগরিক হিসাবে গড়ে তোলার লক্ষ্যে কাজ করে যাচ্ছে। তিনি বলেন, তরুণ ও যুবকরা মানবসেবার মন্ত্র নিয়ে রোভারে দলে দলে যোগদান করে। ধারাবাহিক প্রশিক্ষণের মাধ্যমে তাদেরকে সৎ, চরিত্রবান ও আত্মনির্ভরশীল করে গড়ে তোলা হয়।

মন্ত্রী আরো বলেন, সুবর্ণজয়ন্তী রোভার মুট তথা যেকোনো ধরনের মুট হচ্ছে রোভারদের আনন্দময় এক মিলনমেলা। এখান থেকে অর্জিত প্রশিক্ষণ তারা ব্যক্তি জীবন এবং দেশ ও জাতির কল্যাণে কাজে লাগিয়ে থাকেন। আমি আশা করি, বাংলাদেশ স্কাউটস এর প্রত্যেক সদস্য জাতির পিতার স্বপ্নের ক্ষুধা-দারিদ্র্যমুক্ত, উন্নত-সমৃদ্ধ ও অসাম্প্রদায়িক ‘সোনার বাংলাদেশ’ এবং আগামীর ‘স্মার্ট বাংলাদেশ’ গড়তে দেশপ্রেম ও নিষ্ঠার সঙ্গে গুরুত্বপূর্ণ ভূমিকা রাখবে।

জাতীয় বিশ্ববিদ্যালয়ের উপাচার্য ড. মোঃ মশিউর রহমানের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন বাংলাদেশ স্কাউটসের সভাপতি ও সংসদ সদস্য আবুল কালাম আজাদ।

#

এনায়েত/সায়েম/মোশারফ/সেলিম/২০২৪/২২০০ ঘণ্টা

তথ্যববিরণী                                                                                                     নম্বর : ৩৩১১

**গণমাধ্যমকে আরো শক্তিশালী ও মজবুত ভিতের ওপর প্রতিষ্ঠা করতে প্রস্তুত সরকার**

 **-- তথ্য ও সম্প্রচার প্রতিমন্ত্রী**

চাঁদপুর, ১৭ ফাল্গুন (১ মার্চ):

গণমাধ্যমকে আরো শক্তিশালী ও মজবুত ভিতের ওপর প্রতিষ্ঠা করতে সরকার প্রস্তুত বলে জানিয়েছেন তথ্য ও সম্প্রচার প্রতিমন্ত্রী মোহাম্মদ আলী আরাফাত।

আজ চাঁদপুর প্রেসক্লাব চত্বরে প্রেসক্লাবের ২০২৪ সালের কার্যনির্বাহী পরিষদের অভিষেক অনুষ্ঠানে উদ্বোধকের বক্তব্য প্রদানকালে প্রতিমন্ত্রী এ কথা জানান।

চাঁদপুর প্রেসক্লাবের সভাপতি শাহাদাত হোসেন শান্তর সভাপতিত্বে অনুষ্ঠানে প্রধান অতিথি হিসেবে উপস্থিত ছিলেন সমাজকল্যাণ মন্ত্রী ডা. দীপু মনি। বিশেষ অতিথি হিসেবে উপস্থিত ছিলেন বাংলাদেশ ফেডারেল সাংবাদিক ইউনিয়নের সাবেক সভাপতি ও টিভি টুডে-এর প্রধান সম্পাদক মনজুরুল আহসান বুলবুল, চাঁদপুর জেলা পরিষদের চেয়ারম্যান ওচমান গণি পাটোয়ারী, চাঁদপুরের অতিরিক্ত পুলিশ সুপার সুদীপ্ত রায়, অতিরিক্ত জেলা প্রশাসক বশির আহমেদ, দৈনিক যুগান্তরের যুগ্ম সম্পাদক ও ঢাকা পোস্টের সম্পাদক মহিউদ্দিন সরকার, চাঁদপুর পৌরসভার মেয়র মোঃ জিল্লুর রহমান জুয়েল প্রমুখ।

আন্তর্জাতিক খ্যাতিসম্পন্ন অণুজীববিজ্ঞানী ড. সেঁজুতি সাহা, শিক্ষা প্রকৌশল অধিদপ্তরের প্রধান প্রকৌশলী মোঃ দেলোয়ার হোসেন মজুমদার এবং জাতীয় চলচ্চিত্র পুরস্কারপ্রাপ্ত গীতিকার কবির বকুলকে অনুষ্ঠানে সংবর্ধনা প্রদান করা হয়।

এ সময় প্রতিমন্ত্রী আরো বলেন, গণমাধ্যম এখন শিল্প। গণমাধ্যমের স্বাধীনতা ও বিকাশ ছাড়া গণতন্ত্র পূর্ণতা পাবে না। এরকম বাস্তবতায় সরকার গণমাধ্যমকে পূর্ণাঙ্গভাবে সকল সহায়তা দিতে প্রস্তুত আছে। গণমাধ্যমকে আরো শক্তিশালী অবস্থায় মজবুতভাবে প্রতিষ্ঠা করতে সরকার প্রস্তুত। সে ক্ষেত্রে সরকার সাংবাদিকদের কাছ থেকে একই ধরনের সহযোগিতা চায়।

প্রতিমন্ত্রী আরো বলেন, গণমাধ্যম ও সরকারের মধ্যে পারস্পরিক সহযোগিতার মাধ্যমে গণমাধ্যমের পূর্ণাঙ্গ স্বাধীনতা সুনিশ্চিত করা এবং গণমাধ্যম শিল্পকে আরো শক্ত ভিত্তির উপর দাঁড় করানোর জন্য আমরা চেষ্টা করতে পারি। গণমাধ্যম কীভাবে সরকার বা কর্তৃপক্ষের জন্য সঠিক তথ্যের ভিত্তিতে জবাবদিহি আনতে পারে, এমনকি সমালোচনা করতে পারে, সে কাজগুলোও আমরা করতে পারি।

প্রতিমন্ত্রী এ সময় আরো জানান, পেশাদার সাংবাদিকদের মধ্যে সাংবাদিকতায় শৃঙ্খলা আনার একটি দাবি রয়েছে। বঙ্গবন্ধু কন্যা প্রধানমন্ত্রী শেখ হাসিনার সরকার সাংবাদিকতাকে এভাবে উন্মুক্ত ও অবারিত করেছেন, এমনভাবে স্বাধীনতা দিয়েছেন সেটা নিয়ন্ত্রণের কথা এখন সাংবাদিকরাই বলছেন। সরকার নিয়ন্ত্রণ করতে চায় না। তবে যে কোনো পেশায় কিছু অপেশাদার মানুষ চলে আসে। সেসব ক্ষেত্রে নিশ্চয়ই কিছু না কিছু শৃঙ্খলা আনার প্রয়োজন আছে। রাষ্ট্রীয় প্রতিষ্ঠানগুলো এই শৃঙ্খলা ও পেশাদারিত্ব নিশ্চিত করে। গণমাধ্যম সেক্টরে সরকার যা কিছু করবে তা এর সাথে সংশ্লিষ্ট অংশীজনদের সাথে আলাপ-আলোচনা ও পরামর্শের ভিত্তিতে করবে।

প্রতিমন্ত্রী আরো বলেন, গণমাধ্যমের সামাজিক দায়বদ্ধতার পাশাপাশি বাণিজ্যিক ও অর্থনৈতিক দিক আছে। বাণিজ্যিক দিক থেকে লাভবান করা না গেলে গণমাধ্যম অস্তিত্ব সংকটে পড়ে। এজন্য কোনো গণমাধ্যমকে আমরা যদি সরকারি বিজ্ঞাপন বা ক্রোড়পত্রের উপর নির্ভরশীল করতে চাই, তাহলে সেটি দীর্ঘ মেয়াদে টিকে থাকা মুশকিল হবে। এক্ষেত্রে সংবাদপত্রকে আরো উদ্ভাবনী হওয়ার চেষ্টা করতে হবে, সৃজনশীলতা আনতে হবে কীভাবে পাঠকের কাছে পৌঁছানো যায়, কিভাবে সফল হওয়া যায়।

এ সময় তিনি আরো যোগ করেন সাংবাদিকদের সাথে নিয়েই সরকার গুজব ও অপতথ্যকে মোকাবিলা করতে চায়। গণতন্ত্রকে সফল করার জন্য গণমাধ্যমের স্বাধীনতা জরুরি। তবে অপতথ্য ও গুজবের বিস্তার গণতন্ত্রকে যেমন ক্ষতিগ্রস্ত করবে, তেমনি গণমাধ্যম ও পেশাদার সাংবাদিকতাকেও ক্ষতিগ্রস্ত করবে।

#

ইফতেখার/সায়েম/মোশারফ/শামীম/২০২৪/২০৫০ ঘণ্টা

তথ্যবিবরণী নম্বর: ৩৩১০

**আসন্ন ঈদে ট্রেন যাত্রা নির্বিঘ্ন ও নিরাপদ করা হবে**

 **-- রেলপথ মন্ত্রী**

রাজবাড়ী রেলস্টেশন, ১৭ ফাল্গুন (১ মার্চ):

রেলপথ মন্ত্রী মোঃ জিল্লুল হাকিম বলেছেন, আসন্ন ঈদে ট্রেন যাত্রা নির্বিঘ্ন ও নিরাপদ করা হবে। ঈদ যাত্রায় যাত্রীদের ভোগান্তির মাত্রা যথাসম্ভব কমানোর চেষ্টা করা হবে।

আজ রাজবাড়ী ট্রেন স্টেশনে সাংবাদিকদের প্রশ্নের জবাবে এসব কথা বলেন রেলমন্ত্রী।

মন্ত্রী বলেন, এবারের ট্রেনের ঈদযাত্রা অন্যান্য বছরের তুলনায় অনেক নিরাপদ ও নির্বিঘ্ন হবে। সকল ট্রেন যাত্রীদের ঈদে ঘরে ফেরার জন্য সব ধরনের প্রস্তুতি গ্রহণ করা হচ্ছে। ঈদ যাত্রায় যাত্রীদের সুবিধার্থে ট্রেন ও বগির সংখ্যা বাড়ানোর সিদ্ধান্ত নেওয়া হয়েছে। এছাড়াও অনলাইনে টিকিটের পাশাপাশি আমরা স্টেশনগুলোতেও টিকিট বিক্রির ব্যবস্থা করবো। অতিরিক্ত যেসব বগি যুক্ত করা হবে সেখানে বসে এবং দাঁড়িয়ে যাত্রী যেতে পারবে। ঈদকে সামনে রেখে সব সুযোগ সুবিধাই রাখা হবে ট্রেনে।

জিল্লুল হাকিম বলেন, জনবল বাড়ানো হবে, ড্রাইভার ও স্টেশন মাস্টার নিয়োগের জন্য ইতিমধ্যে নিয়োগ বিজ্ঞপ্তি দেওয়া হয়েছে। লিখিত পরীক্ষা নেওয়া হয়ে গেছে। জনবল নিয়োগ দেয়ার পর বন্ধ হওয়া এবং নতুন স্টেশনগুলো চালু করা হবে।

রেলপথ মন্ত্রী দুই দিনের সরকারি সফরে সকাল ৮ টা ১০ মিনিটে ঢাকার কমলাপুর রেলস্টেশন থেকে সুন্দরবন এক্সপ্রেস ট্রেনে যাত্রা করে সকাল সোয়া ১১ টায় তিনি রাজবাড়ী রেলস্টেশনে পৌঁছান। এ সময় জেলা ও পুলিশ প্রশাসনের ঊর্ধ্বতন কর্মকর্তা, রেলওয়ের ঊর্ধ্বতন কর্মকর্তাসহ জেলা আওয়ামী লীগের নেতৃবৃন্দ উপস্থিত ছিলেন।

#

সিরাজ/সায়েম/মোশারফ/সেলিম/২০২৪/১৯৪৫ ঘণ্টা

তথ্যবিবরণী নম্বর: ৩৩০৯

**জলবায়ু অর্থায়নে বেসরকারি খাতের সম্পৃক্ততা জরুরি**

 **---পরিবেশ মন্ত্রী**

নাইরোবি (কেনিয়া), ১৭ ফাল্গুন (১ মার্চ):

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, জলবায়ু অর্থায়নে বেসরকারি খাতকে সম্পৃক্ত করতে হবে। তিনি বলেন, বেসরকারি খাত সাধারণত জলবায়ু অভিযোজন অর্থায়নে আগ্রহী নয়। এ লক্ষ্যে তাদের প্রণোদনা দেওয়া দরকার, অভিযোজন কার্যক্রমে বিনিয়োগ করতে উদ্বুদ্ধ করা দরকার।

আজ কেনিয়ার নাইরোবিতে অনুষ্ঠিত ৬ষ্ঠ জাতিসংঘের পরিবেশ সম্মেলনে ‘ব্যাপক অর্থায়ন বন্ধ করার জন্য পরিবেশগত লক্ষ্যগুলোর সাথে সংযুক্ত সরকারি এবং বেসরকারি আর্থিক প্রবাহ নিশ্চিত করা’ শীর্ষক অধিবেশনে পরিবেশমন্ত্রী এসব কথা বলেন।

পরিবেশমন্ত্রী বলেন, বিশ্বের সরকারগুলোর নেতৃত্ব অতীতে যে প্রতিশ্রুতি দিয়েছিল তা পূরণ করতে ব্যর্থ হয়েছে। এর ফলে পরিবেশগত লক্ষ্য পূরণ আরো কঠোর হয়ে উঠছে। শুধু চুক্তি স্বাক্ষর বা যুগান্তকারী রেজুলেশন তৈরি করা যথেষ্ট নয়, এর বাস্তবায়ন করা আবশ্যক।

মন্ত্রী বলেন, বাংলাদেশ দুর্বলতা থেকে স্থিতিস্থাপকতা এবং শেষ পর্যন্ত সমৃদ্ধিতে উত্তরণের পরিকল্পনা প্রণয়ন করেছে। এটির জন্য প্রায় ৮০ বিলিয়ন ডলার বিনিয়োগ প্রয়োজন।

কেনিয়ায় বাংলাদেশের হাইকমিশনার তারেক মুহাম্মদ, পরিবেশ, বন ও জলবায়ু পরিবর্তন মন্ত্রণালয়ের যুগ্ম সচিব মোঃ আব্দুল ওয়াদুদ চৌধুরী এবং কেনিয়ায় বাংলাদেশ হাইকমিশনের তৃতীয় সচিব মোঃ সাব্বির আহমেদ প্রমুখ বাংলাদেশ প্রতিনিধিদলের সদস্যদের মধ্যে উপস্থিত ছিলেন।

#

দীপংকর/সায়েম/মোশারফ/আব্বাস/২০২৪/১৯২৯ ঘণ্টা

তথ্যববিরণী                                                                                                     নম্বর : ৩৩০৮

**অসহায় পরিবারের সদস্যদের হাতে খাদ্যসামগ্রী তুলে দিলেন ধর্মমন্ত্রী**

ইসলামপুর (জামালপুর), ১৭ ফাল্গুন (১ মার্চ):

জামালপুরের ইসলামপুরে দুস্থ-অসহায় ৫শত পরিবারের মাঝে খাদ্যসামগ্রী বিতরণ করা হয়েছে। আজ উপজেলার গুঠাইল উচ্চ বিদ্যালয় মাঠে প্রধান অতিথি হিসেবে উপস্থিত থেকে দুস্থ-অসহায় পরিবারের সদস্যদের হাতে খাদ্যসামগ্রী তুলে দেন ধর্মমন্ত্রী মোঃ ফরিদুল হক খান। দোস্ত এইড বাংলাদেশ সোসাইটির উদ্যোগে এই খাদ্যসামগ্রী বিতরণ করা হয়।

এ উপলক্ষ্যে আয়োজিত অনুষ্ঠানে ধর্মমন্ত্রী বলেন, দুস্থ-অসহায় মানুষের কল্যাণে সরকার নিরলস কাজ করে যাচ্ছে। সমাজের বিভিন্ন শ্রেণি-পেশার পিছিয়ে পড়া মানুষকে চিহ্নিত করে তাদের উন্নয়নে বিশেষ কর্মসূচি বাস্তবায়ন করছে সরকার। প্রতিবছর সামাজিক নিরাপত্তা বেষ্টনী কর্মসূচির পরিধি ও ভাতার পরিমাণ বৃদ্ধি করা হচ্ছে।

দোস্ত এইড বাংলাদেশ সোসাইটির প্রশংসা করে ধর্মমন্ত্রী বলেন, এ সংস্থাটি সারাদেশে কাজের মাধ্যমে আলোড়ন সৃষ্টি করেছে। দুস্থ-অসহায় মানুষের সাহায্যে হাত বাড়িয়ে দিচ্ছে এই সংস্থা। দেশকে এগিয়ে নিতে কাজ করছে এ সংস্থাটি। ধর্মমন্ত্রী দুর্যোগপ্রবণ ও নদীভাঙন এলাকার অসহায় মানুষের সাহায্যে দোস্ত এইড বাংলাদেশ সোসাইটির মতো অন্যান্য উন্নয়ন সহযোগী সংস্থাকে এগিয়ে আসার আহ্বান জানান।

দোস্ত এইড বাংলাদেশ সোসাইটির চেয়ারম্যান জাহাঙ্গীর আলম চৌধুরীর সভাপতিত্বে অনুষ্ঠানে সহকারী কমিশনার (ভূমি) সাঈদ মোহাম্মদ ইব্রাহীম, উপজেলা আওয়ামী লীগের সাধারণ সম্পাদক এডভোকেট আব্দুস ছালাম, সহসভাপতি জামাল আবু নাছের চৌধুরী চার্লেস প্রমুখ উপস্থিত ছিলেন।

উল্লেখ্য, গত কয়েক বছর ধরে দোস্ত এইড বাংলাদেশ সোসাইটি গৃহহীনদের গৃহনির্মাণ, টিউবওয়েল বিতরণ, বন্যার্তদের মধ্যে ত্রাণসামগ্রী বিতরণ, স্যানিটারি ল্যাট্টিনসামগ্রী বিতরণ, দুস্থদের মধ্যে খাদ্যসামগ্রী ও শীতবস্ত্র বিতরণ এবং গরিব মেধাবী শিক্ষার্থীদের আর্থিক সহযোগিতা দিয়ে আসছে।

#

সিদ্দীক/সায়েম/মোশারফ/শামীম/২০২৪/১৮১৫ ঘণ্টা

তথ্যবিবরণী নম্বর: ৩৩০৭

**মনের দরজা-জানালা খুলতে বই পড়তে হবে**

 **---সমাজকল্যাণ মন্ত্রী**

চাঁদপুর, ১৭ ফাল্গুন (১ মার্চ):

সমাজকল্যাণ মন্ত্রী ডা. দীপু মনি বলেছেন, কারিগরি শিক্ষাকে এগিয়ে নিলে মানব সম্পদের উন্নতি হবে। একই সাথে দেশের উন্নয়ন হবে। আমাদের দক্ষতা অর্জন করতে হবে। আমাদের পড়ার বই শুধু পড়ার জন্য নয়, এর বাহিরেও অনেক বই পড়ার আছে। আমি অনেক রাজনৈতিক ব্যক্তিকে দেখেছি ব্যস্ততার মাঝেও তারা অনেক বই পড়তেন। মনের দরজা জানালা খুলতে বই পড়তে হবে।

মন্ত্রী আজ চাঁদপুর সদর উপজেলা পরিষদ মিলনায়তনে মাধ্যমিক ও উচ্চ শিক্ষা অধিদপ্তরের সেকেন্ডারি এডুকেশন ডেভেলপমেন্ট প্রোগ্রাম স্ট্রেনদেনিং রিডিং হ্যাবিট এন্ড রিডিং স্কিলস অ্যামাং সেকেন্ডারি স্টুডেন্টস স্কিমের আওতায় চাঁদপুর সদর ও হাইমচর উপজেলার ১০০টি শিক্ষা প্রতিষ্ঠানে বই হস্তান্তর অনুষ্ঠানে প্রধান অতিথির বক্তব্যে এসব কথা বলেন।

মন্ত্রী বলেন, বইকে ভালোবাসতে শিখুন। আমরা চাই শিক্ষার্থীরা প্রচুর বই পড়ুক। তাদের মনের সুস্থ বিকাশ গড়ে তুলতে হবে। বর্তমানে শিক্ষার্থীরা প্রযুক্তির মাধ্যমেও দেশ বিদেশের নামি-দামি ব্যক্তির বই পড়ছে। শিক্ষার্থীরা অনেক বেশি সমাজ সচেতন। বই পড়ার মাধ্যমে তারা যোগ্য, মানবিক ও সৃজনশীল হবে।

দীপু মনি বলেন, জাতির পিতা বঙ্গবন্ধু বই পড়তে ভালোবাসতেন। আমরা চাই প্রতিটি শিক্ষার্থী তাদের জ্ঞানকে কাজ লাগাক। প্রতিটি প্রতিষ্ঠানের লাইব্রেরিকে কাজে লাগাতে হবে। শিক্ষার্থীদের বই পড়ার সুযোগ করে দিতে হবে। তাদের মনের জানালা খুলবে।

শিক্ষকদের উদ্দেশ্যে মন্ত্রী বলেন, যেসব শিক্ষক শিক্ষার্থীদের হয়রানি করে, তারা সমাজের বিকৃত মানুষ। কেউ অপরাধ করলে কোনো শিক্ষক তার পক্ষ নেবেন না। আপনাদের মধ্যে কেউ বিকৃত মনের মানুষ হলে প্রতিষ্ঠানের প্রধান বা আইন-শৃঙ্খলা বাহিনীকে জানাবেন। হয়রানির শিকার একটি শিক্ষার্থীকে সারা জীবন দায় বয়ে নিতে হবে। তাই সকলকে সচেতন হতে হবে।

সদর উপজেলা নির্বাহী কর্মকর্তা সাখাওয়াত জামিল সৈকতের সভাপতিত্বে বিশ্ব সাহিত্য কেন্দ্রের উপ-পরিচালক উজ্জ্বল হোসেন এর সঞ্চালনায় বিশেষ অতিথির বক্তব্য দেন-সদর উপজেলা পরিষদ চেয়ারম্যান নুরুল ইসলাম নাজিম দেওয়ান ও জেলা শিক্ষা অফিসার প্রাণকৃষ্ণ দেবনাথ।

পরে মন্ত্রী চাঁদপুর সদর ও হাইমচর উপজেলার শিক্ষা প্রতিষ্ঠানের বই হস্তান্তর করেন।

#

জাকির/সায়েম/মোশারফ/আব্বাস/২০২৪/১৮০৫ ঘণ্টা

Handout Number: 3306

Saber engages in discussion with COP29 President

Designate at UN Environment Assembly

Nairobi (Kenya), 1 March:

 The Environment, Forest and Climate Change Minister Saber Hossain Chowdhury takes part a significant meeting with the President Designate of COP29, Mukhtar Babayev of Azerbaijan, on the sidelines of the 6th United Nations Environment Assembly in Nairobi, Kenya today.

 The meeting facilitated discussions on pressing environmental issues and strategies to address climate change challenges. Minister Saber Chowdhury emphasized the urgency of collective action to mitigate the impacts of climate change and protect the planet's biodiversity.

President Designate of COP29 Mukhtar Babayev expressed his appreciation for Bangladesh's commitment to environmental conservation and its proactive role in international climate negotiations. He highlighted the importance of cooperation among nations to achieve sustainable development goals and safeguard the environment for future generations.

Environment Minister also had discussion with the Minister of Canada, Japan, Malaysia, Belgium and Special Representative of the President of Kazakhstan on international environmental cooperation. They underscored the significance of collaboration and diplomacy in advancing global environmental agendas. Both leaders reaffirmed their commitment to working closely together and with other stakeholders to address the challenges of climate change and promote environmental sustainability.

#

Dipankar/Sayeam/Mosharaf/Shamim/2024/2200 hours

তথ্যববিরণী                                                                                                     নম্বর : ৩৩০৫

**কোভিড-১৯ সংক্রান্ত র্সবশেষ প্রতিবেদন**

ঢাকা, ১৭ ফাল্গুন (১ মার্চ):

          স্বাস্থ্য অধিদপ্তরের তথ্যানুযায়ী বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ৫৩ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৭ দশমিক ২১ শতাংশ। এ সময় ৭৩৫ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে ১ জনের মৃত্যু হয়েছে। এ পর্যন্ত ২৯ হাজার ৪৯১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৫ হাজার ৫০২ জন।

#

দাউদ/সায়েম/মোশারফ/শামীম/২০২৪/১৭০৫ঘণ্টা

তথ্যবিবরণী নম্বর: ৩৩০৪

**বেইলি রোডে অগ্নিকাণ্ডে মারাত্মক দগ্ধদের চিকিৎসার জন্য সরকারের পক্ষ থেকে সবকিছু করা হবে**

**-স্বাস্থ্যমন্ত্রী**

ঢাকা, ১৭ ফাল্গুন (১ মার্চ):

বেইলি রোডের গ্রিন কোজি কটেজ ভবনে অগ্নিকাণ্ডে মারাত্মক দগ্ধদের চিকিৎসার সর্বশেষ অবস্থার খোঁজ-খবর নিয়েছেন স্বাস্থ্য ও পরিবার কল্যাণ মন্ত্রী ডা. সামন্ত লাল সেন।

স্বাস্থ্যমন্ত্রী আজ প্রথমে ঢাকা মেডিকেল কলেজ হাসপাতালে বেইলি রোডে অগ্নিকাণ্ডে মারাত্মক দগ্ধদের দেখতে যান এবং তাদের চিকিৎসার খোঁজ-খবর নেন। তিনি এরপর শেখ হাসিনা জাতীয় বার্ন এন্ড প্লাস্টিক সার্জারি ইনস্টিটিউটে চিকিৎসাধীন অগ্নিদগ্ধদের চিকিৎসার সার্বিক বিষয়ে খোঁজ নেন এবং বিশেষজ্ঞ চিকিৎসকগণের সাথে কথা বলেন।

শেখ হাসিনা জাতীয় বার্ন এন্ড প্লাস্টিক সার্জারি ইনস্টিটিউটে স্বাস্থ্যমন্ত্রী সাংবাদিকদের জানান, রাজধানীর বেইলি রোডে অগ্নিকাণ্ডে নিহতের সংখ্যা দাঁড়িয়েছে ৪৬ জনে। এখানে ১০ জন রোগী আছে। তিনি বলেন, যারা মারা গেছে তারা কার্বন মনোক্সাইড পয়জনিংয়ের শিকার হয়েছে। একটা বদ্ধ ঘরে যখন বের হতে পারে না, তখন ধোঁয়াটা শ্বাসনালিতে চলে যায়। প্রত্যেকেরই তা হয়েছে এবং যাদের খুব বেশি হয়েছে, তারা বাঁচতে পারেনি। দুঃখজনকভাবে তারা মারা গেছেন।

স্বাস্থ্যমন্ত্রী বলেন, আজকে সকালে প্রধানমন্ত্রী আমার সাথে কথা বলেছেন। প্রধানমন্ত্রী চিকিৎসার সকল ব্যবস্থার নির্দেশ দিয়ে বলেছেন, ‘আমি সকল রোগীদের দায়িত্ব নিলাম। সরকারের পক্ষ থেকে রোগীদের চিকিৎসার জন্য সব কিছু করা হবে।

স্বাস্থ্যমন্ত্রী বলেন, যারা আহত হয়ে হাসপাতালে ভর্তি, তারা কেউ শঙ্কামুক্ত নয়। বার্ন ইউনিটে ১০ জন ভর্তি আছে। ঢাকা মেডিকেলে আছে দুইজন, মোট ১২ জন। আমাদের এখানে যারা আছে, সবাই দগ্ধ এবং তাদের শ্বাসনালি পুড়ে গেছে। কেউ শঙ্কামুক্ত নয়। তিনি বার্ন ইউনিটে চিকিৎসাধীন রোগীর স্বজনদের সাথে কথা বলেন এবং হাসপাতালে ভিড় না করার জন্য সকলের প্রতি আহ্বান জানান।

এ সময় স্বাস্থ্যসেবা বিভাগের সচিব মোঃ জাহাঙ্গীর আলম, স্বাস্থ্য অধিদপ্তরের মহাপরিচালক এবিএম খুরশীদ আলম, শেখ হাসিনা জাতীয় বার্ন এন্ড প্লাস্টিক সার্জারি ইনস্টিটিউটের পরিচালক ও বিশেষজ্ঞ চিকিৎসকগণ উপস্থিত ছিলেন।

#

আলমগীর/সায়েম/মোশারফ/শামীম/২০২৪/১৬৫০ঘণ্টা

তথ্যবিবরণী নম্বর : ৩৩০৩

**রংপুরে জাতীয় বীমা দিবস উদ্‌যাপিত**

রংপুর, ১৭ ফাল্গুন, (১লা মার্চ):

‘করবো বীমা গড়বো দেশ, স্মার্ট হবে বাংলাদেশ’$- $এ প্রতিপাদ্য নিয়ে রংপুরে আজ ‘জাতীয় বীমা দিবস-২০২৪’ উদ্‌যাপিত হয়েছে। এ উপলক্ষ্যে রংপুর টাউনহলে এক আলোচনা সভার আয়োজন করা হয়েছে। রংপুর জেলা প্রশাসনের উদ্যোগে এবং বীমা উন্নয়ন ও নিয়ন্ত্রণ কর্তৃপক্ষের সহযোগিতায় অনুষ্ঠিত এ আলোচনা সভায় রংপুরের অতিরিক্ত জেলা প্রশাসক (সার্বিক) হাবিবুল হাসান রুমির সভাপতিত্বে উপস্থিত ছিলেন অতিরিক্ত পুলিশ সুপার (ডিএসবি) ইফতে খায়ের আলম।

অতিরিক্ত জেলা প্রশাসক হাবিবুল হাসান বলেন, উন্নত দেশের বীমা কোম্পানিগুলো জিডিপিতে ৭ শতাংশের অধিক অবদান রাখছে। বাংলাদেশে বর্তমানে ৮১টি সরকারি ও বেসরকারি বীমা কোম্পানি সক্রিয় থাকলেও তা জিডিপিতে এখনো এক শতাংশেরও কম অবদান রাখছে। তাই বীমা শিল্পের উন্নয়ন ও বীমা সম্পর্কে জনসচেতনতা বাড়াতে হবে। স্মার্ট বাংলাদেশের উদীয়মান অর্থনীতিতে বীমাখাত যাতে কার্যকর অবদান রাখতে পারে সেজন্য তিনি সংশ্লিষ্ট সকলকে নিজ নিজ অবস্থান থেকে ভূমিকা রাখার আহ্বান জানান।

আলোচনা সভায় সরকারি কর্মকর্তা, সাংবাদিক ও বিভিন্ন ইনস্যুরেন্স কোম্পানির কর্মকর্তা-কর্মচারীগণ উপস্থিত ছিলেন।

#

অর্জুন/কামরুজ্জামান/জুলফিকার/রবি/সাজ্জাদ/মাসুম/২০২৪/১৫০৫ঘণ্টা

তথ্যবিবরণী নম্বর: ৩৩০২

**চলতি মৌসুমে লালমনিরহাট জেলায় ৩২ হাজার ৯১০ হেক্টর জমিতে ভুট্টার চাষ**

রংপুর, ১৭ ফাল্গুন, (১লা মার্চ):

চলতি মৌসুমে লালমনিরহাট জেলায় ৩২ হাজার ৯১০ হেক্টর জমিতে ভুট্টার চাষ করা হয়েছে। আশানুরূপ লাভ হওয়ায় ভুট্টা চাষে কৃষকদের আগ্রহ বেড়েছে। এ বছর লালমনিরহাটের তিস্তার চরাঞ্চলেও ভুট্টার চাষ করা হচ্ছে।

‘ভুট্টায় ভরা সবার ঘর, লালমনিরহাট স্বনির্ভর’$-$ এই ব্র্যান্ডিং স্লোগানই বলে দেয়, অন্যান্য জেলার চেয়ে লালমনিরহাটে ভুট্টার চাষ বেশি হয়।

কৃষি বিভাগের তথ্য অনুযায়ী, এ মৌসুমে লালমনিরহাট জেলায় ৩ হাজার ৬০০ বিঘা জমিতে ভুট্টার প্রদর্শনী প্লট স্থাপন করা হয়েছে। ভুট্টা চাষ সম্প্রসারণে কৃষি সম্প্রসারণ অধিদপ্তর ভুট্টার প্রদর্শনী প্লট স্থাপনসহ কৃষকদের সার্বিক সহযোগিতা প্রদান করছে। এ প্লট স্থাপনের জন্য কৃষি সম্প্রসারণ অধিদপ্তর নির্বাচিত ক্ষুদ্র ও প্রান্তিক কৃষকদের প্রয়োজনীয় হাইব্রিড জাতের ভুট্টার বীজ ও রাসায়ানিক সার সরবরাহ করেছে। এছাড়া, প্রদর্শনী প্লট স্থাপনে কৃষকদের প্রযুক্তিগত সহায়তা প্রদান করা হয়েছে।

#

মামুন/কামরুজ্জামান/জুলফিকার/রবি/সাজ্জাদ/মাসুম/২০২৪/১৪২০ ঘণ্টা

তথ্যববিরণী                                                                                                      নম্বর : ৩৩০১

জাতিসংঘ পরিবেশ সম্মেলনে ন্যাশনাল স্টেটমেন্ট প্রদান

**জলবায়ু পরিবর্তন মোকাবিলায় বিশ্বব্যাপী দেশগুলোকে জরুরি ও সুস্পষ্ট পদক্ষেপ নিতে হবে
 -পরিবেশমন্ত্রী**

নাইরোবি (কেনিয়া), ১ মার্চ:

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, বিশ্বব্যাপী দেশগুলোকে ২০৫০ সালের আগে নিট জিরো নির্গমন অর্জন ও তাপমাত্রা বৃদ্ধি ১ দশমিক ৫ ডিগ্রি সেলসিয়াসে সীমাবদ্ধ রাখার লক্ষ্যে জরুরি ও সুস্পষ্ট পদক্ষেপ নিতে হবে। তিনি আরো বলেন, মানবজাতির সামনে অভূতপূর্ব পরিবেশগত চ্যালেঞ্জ মোকাবিলায় বৈশ্বিক ঐক্যবদ্ধতার জরুরি প্রয়োজন।

পরিবেশমন্ত্রী গতকাল কেনিয়ার নাইরোবিতে ৬ষ্ঠ জাতিসংঘ পরিবেশ সম্মেলনে ন্যাশনাল স্টেটমেন্ট প্রদানকালে এসব কথা বলেন। ইউনাইটেড ন্যাশন্স এনভারমেন্ট এসেম্বলি-৬ (ইউএনইএ-৬) এর সভাপতি লেইলা বেনালি, বিভিন্ন দেশের মন্ত্রীবর্গ, বিশিষ্ট প্রতিনিধি ও বিশ্ব নেতৃবৃন্দ এসময় উপস্থিত ছিলেন।

মন্ত্রী বলেন, জলবায়ু পরিবর্তনে নগন্য অবদান সত্ত্বেও বাংলাদেশ হিমবাহের গলন, বন্যা ও সমুদ্রপৃষ্ঠের উচ্চতা বৃদ্ধির মতো বিরূপ চ্যালেঞ্জের মুখোমুখি হচ্ছে। তিনি জলবায়ু পরিবর্তনের মূল কারণগুলি নিরসনের গুরুত্ব ও টেকসই স্থাপনার লক্ষ্যে আরো বেশি বহুপক্ষীয় প্রতিশ্রুতির প্রয়োজনীয়তা তুলে ধরেন। এছাড়া, বাংলাদেশের পরিবেশগত দায়িত্বের প্রাতিষ্ঠানিক প্রতিশ্রুতির কথা তুলে ধরে তিনি তাঁর বক্তৃতায় ২০১৯ সালে জাতীয় সংসদে সর্বসম্মতিক্রমে গৃহীত ‘পৃথিবীর জরুরি অবস্থা’ ঘোষণার প্রস্তাবের বিষয়ও উল্লেখ করেন। মন্ত্রী বলেন, প্রধানমন্ত্রী শেখ হাসিনার নেতৃত্বে বাংলাদেশ জলবায়ু সহনশীলতা বৃদ্ধি ও টেকসই উন্নয়নকে প্রচারের লক্ষ্যে ‘মুজিব জলবায়ু সমৃদ্ধি পরিকল্পনা’ গ্রহণ করা হয়েছে। তিনি বাংলাদেশের সংবিধানে পরিবেশ সংরক্ষণের নীতিগুলো অন্তর্ভুক্ত করার বিষয় সম্মেলনে তুলে ধরে জলবায়ু পরিবর্তন মোকাবিলায় দেশের আন্তরিকতার প্রমাণ দেন।

পরিবেশমন্ত্রী প্লাস্টিক দূষণকে পরিবেশ ও জনস্বাস্থ্যের জন্য হুমকি হিসেবে উল্লেখ করে জাতীয় ও আন্তর্জাতিক উভয় পর্যায়ে প্লাস্টিকের বর্জ্য মোকাবিলা এবং টেকসই ভোগ ও উৎপাদন পদ্ধতিতে রূপান্তরের জন্য সম্মিলিত প্রচেষ্টার আহ্বান জানান। তিনি আশা প্রকাশ করে বলেন, ইউএনইএ-৬ আন্তর্জাতিক সম্প্রদায়কে আরো সবুজ ও স্থিতিশীল ভবিষ্যতের দিকে এগিয়ে নিয়ে যাবে।

#

দীপংকর/কামরুজ্জামান/জুলফিকার/রবি/সাজ্জাদ/শামীম/২০২৪/১৩০৫ ঘণ্টা

তথ্যবিবরণী নম্বর: ৩৩০০

**জ্বালানি তেলের স্বয়ংক্রিয় মূল্য নির্ধারণ নির্দেশিকার প্রজ্ঞাপণ প্রকাশ**

ঢাকা, ১৭ ফাল্গুন (১ মার্চ):

‘জ্বালানি তেলের স্বয়ংক্রিয় মূল্য নির্ধারণ নির্দেশিকা’-এর প্রজ্ঞাপন গতকাল প্রকাশ করা হয়েছে।  পেট্রোলিয়াম পণ্য যেমন- ডিজেল, কেরোসিন, অকটেন ও পেট্রোল তথা সরকার যে সকল গ্রেডের জ্বালানি তেলের বিক্রয় মূল্য নির্ধারণ করে থাকে সেগুলোর জন্য এ স্বয়ংক্রিয় মূল্য নির্ধারণ পদ্ধতি প্রযোজ্য হবে। তবে সরকার/বাংলাদেশ পেট্রোলিয়াম কর্পোরেশন (বিপিসি) প্রয়োজন মনে করলে অন্যান্য পেট্রোলিয়াম পণ্যের ক্ষেত্রেও শর্ত সাপেক্ষে এ নির্দেশনা প্রয়োগ করতে পারবে। স্বয়ংক্রিয় পদ্ধতিতে আন্তর্জাতিক বাজারের সাথে সমন্বয় রেখে প্রাথমিকভাবে প্রতিমাসে জ্বালানি তেলের স্বয়ংক্রিয় মূল্য নির্ধারণ পদ্ধতি চলতি মার্চ মাস থেকে কার্যকর হবে।

ডিজেল ও কেরোসিনের স্বয়ংক্রিয় মূল্য নির্ধারণ পদ্ধতিতে আমদানিকৃত পরিশোধিত ডিজেলের কস্ট কম্পোনেন্টসমূহের পাশাপাশি ইস্টার্ণ রিফাইনারিতে ক্রুড অয়েল থেকে উৎপাদিত ডিজেলের কস্ট কম্পোনেন্টসমূহ অন্তর্ভুক্ত হবে। এ দু’ধরনের জ্বালানি তেলের কস্ট কম্পোনেন্টসমূহ বিবেচনা করে ডিজেল ও কেরোসিনের স্বয়ংক্রিয় মূল্য নির্ধারণ করা হবে।

ডিজেলের স্বয়ংক্রিয় বিক্রয় মূল্য (H)= পণ্য মূল্য (A) + আমদানি শুল্ক, অগ্রিম আয়কর ও আমদানি পর্যায়ে ভ্যাট (B) + অপারেশনাল ব্যয় (C) + আর্থিক, প্রশাসনিক ও রক্ষণাবেক্ষণ ব্যয় (D) + বিপিসির মার্জিন (E) + ভ্যাট (F4) + বিক্রয় ও বিতরণ খরচ (G)।

 অকটেন ও পেট্রোলের স্বয়ংক্রিয় মূল্য নির্ধারণ পদ্ধতিতে আমদানিকৃত পরিশোধিত অকটেনের কস্ট কম্পোনেন্টসমূহ বিবেচনা করে নিম্নরূপভাবে অকটেনের স্বয়ংক্রিয় মূল্য নির্ধারণ করা হবে। অকটেনের স্বয়ংক্রিয় বিক্রয় মূল্য (H)= পণ্য মূল্য (A) + আমদানি শুল্ক, অগ্রিম আয়কর ও আমদানি পর্যায়ে ভ্যাট (B) + অপারেশনাল ব্যয় (C) + আর্থিক, প্রশাসনিক ও রক্ষণাবেক্ষণ ব্যয় (D) + বিপিসির মার্জিন (E) + ALPHA (α)+ ভ্যাট (F) +বিক্রয় ও বিতরণ খরচ (G)।

উল্লেখ্য বাস্তবতার নিরিখে দেশে ব্যবহৃত অকটেন ও পেট্রোল ব্যক্তিগত যানবাহনে অধিক পরিমাণে ব্যবহৃত হয় বিধায় এর মূল্য বিলাস দ্রব্য (লাক্সারি আইটেম) হিসেবে সবসময় ডিজেলের চেয়ে বেশি রাখা হয়। বর্তমানে ডিজেল ও অকটেনের খুচরা বিক্রয় মূল্য পার্থক্য লিটার প্রতি ২১ টাকা। ফর্মুলা অনুযায়ী অকটেনের মূল্য নির্ধারণকালে ডিজেলের সাথে পার্থক্য লিটার প্রতি ন্যূনতম ১০ টাকা যেন থাকে সে জন্য প্রাইসিং ফর্মুলায় ‘α’ ফ্যাক্টর বিবেচিত হবে।

#

আসলাম/কামরুজ্জামান/জুলফিকার/রবি/সাজ্জাদ/মাসুম/২০২৪/১৪১০ ঘণ্টা

তথ্যবিবরণী নম্বর: ৩২৯৯

**বেইলি রোডের বাণিজ্যিক ভবনে ভয়াবহ অগ্নিকাণ্ডে হতাহতে আইনমন্ত্রীর শোক**

ঢাকা, ১৭ ফাল্গুন (১ মার্চ):

রাজধানীর বেইলি রোডের একটি বাণিজ্যিক ভবনে গতকাল ভয়াবহ অগ্নিকাণ্ডে হতাহতের ঘটনায় গভীর শোক ও দুঃখ প্রকাশ করেছেন আইন, বিচার ও সংসদ বিষয়ক মন্ত্রী আনিসুল হক।

মন্ত্রী আজ এক শোকবার্তায় নিহতদের রুহের মাগফিরাত ও আহতদের দ্রুত সুস্থতা কামনা করেন। এছাড়া, তিনি শোকসন্তপ্ত পরিবারের সদস্যদের প্রতি সমবেদনা জানান।

#

রেজাউল/কামরুজ্জামান/জুলফিকার/রবি/আলী/মাসুম/২০২৪/১১১৫ ঘণ্টা